<classify> SERIKALI ya Msumbiji imetangaza siku tatu za maombolezo ya kitaifa ya watu wapatao 200 walipoteza maisha kutokana na kimbunga na mafuriko kilichoikumba pia Zimbabwe na Malawi.Kimbunga hicho kijulikanacho kama Idai, kimeacha maelfu ya watu bila makazi na kimeharibu miundombinu zikiwamo nyumba, shule, hospitali, viwanja vya ndege, michezo, reli na barabara. Katika taarifa yake kupitia televisheni, Rais Filipe Nyusi alisema takribani watu 200 wamekufa huku miili zaidi ikiwa haijaonekana. Alipotembelea maeneo mbalimbali juzi, alisema idadi ya waliokufa inaweza kufikia watu 1,000.Kwa mujibu wa serikali, watu wapatao 600,000 wameathiriwa huku wengine 100,000 wakihitaji msaada wa dharura mjini Beira. Mfanyakazi wa kitengo cha misaada cha Shirika la Umoja wa Mataifa aliliambia Shirika la Utangazaji la Uingereza BBC kwamba majengo yote katika mji wa Beira wenye watu wapatao 500,000 yameharibiwa.Kwa upande wa Zimbabwe, taarifa zinasema watu 98 wamepoteza maisha. Rais Emmerson Mnangagwa alilazimika kukatisha ziara yake katika Falme za Kiarabu UAE na kurejea nyumbani. Nchini Malawi, kimbunga hicho kimesababisha vifo vya watu 122.  <topic>: KITAIFA 